સને 1825માં ધર્મપરિવર્તનનું મિશન લઈને ઇંગ્લૅન્ડથી આવેલા ખ્રિસ્તી પાદરી બિશપ હિબર પોતે જ હિન્દુઓના રંગે જાણે પ્રભાવિત થઈ ગયા હતા ! પોતાની પત્નીને પાનાંઓ ભરી ભરીને હિન્દુ પ્રજાના ગુણગાન ગાતાં પત્રોની તેમણે વણઝાર ચલાવી હતી. ‘મૂર્તિપૂજક’ હિન્દુઓ માટે હીનતાભર્યા ખ્યાલ રાખનારા બિશપને હિન્દુઓની નૈતિકતા માટે તો કોઈ જ સવાલ નહોતો. કેવા છે આ હિન્દુઓ ? બિશપ લખે છે : સૌમ્ય સ્વભાવવાળા, આનંદી, બુદ્ધિમંત, કરકસરવાળા, ખૂબ જ ઉદ્યમી, ખંતીલા, વીરતા અને ખમીરવાળા, વિવેકી, જ્ઞાન મેળવવા માટે અને સુધારા માટે અત્યંત તત્પર, વિજ્ઞાન-ભૂમિતિ-અંતરિક્ષવિજ્ઞાન વગેરે માટે નોંધપાત્ર રસ ધરાવનારા, કલાશિલ્પ વગેરેમાં રસ ધરાવનારા, માતાપિતા પ્રત્યેની ફરજ નિભાવનારા, બાળકો પ્રત્યે પ્રેમાળ... અને એવું ઘણું બધું... આ બધાનો સરવાળો કરીને એક વાક્યમાં તેઓ લખે છે : ‘I have found in India a race beyond the ordinary level of mankind.‘ (India what can it teach us, F. Max Muller, Penguin Books, 2000, p. 56)